Avainsanat

Tiivistelmä



Avainsanat

1 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Alun perin myönnetyn tuen määrän pienentämispäätös - Niiden yritysten puolustautumisoikeudet, joita asia koskee 2 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Alun perin myönnetyn tuen määrän pienentämispäätös - Komission velvollisuus - Kohtuullisen ajan noudattaminen 3 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Alun perin myönnetyn tuen määrän pienentämispäätös - Komission velvollisuus antaa kansallisille viranomaisille tilaisuus esittää huomautuksensa - Velvollisuuden ulottuvuus (Neuvoston asetuksen N:o 2950/83 6 artiklan 1 kohta) 4 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Jäsenvaltioiden antama vahvistus siitä, että maksupyynnöissä olevat tiedot ovat paikkansapitäviä ja perustuvat tositteisiin - Ulottuvuus (Neuvoston asetuksen N:o 2950/83 5 artiklan 4, 6 ja 7 kohta; neuvoston päätöksen 83/516/ETY 2 artiklan 2 kohta; komission päätöksen 83/673/ETY 7 artikla) 5 Toimielinten säädökset, päätökset ja muut toimet - Perusteluvelvollisuuden laajuus - Komission päätös pienentää jäsenvaltion ehdotuksesta Euroopan sosiaalirahastosta ammatilliseen koulutushankkeeseen myönnettyä tukea (EY:n perustamissopimuksen 190 artikla) 6 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Asetuksen N:o 2950/83 6 artiklan 1 kohdan nojalla tehty komission päätös - Monitahoisten tosiseikkojen ja kirjanpitoon liittyvien tilanteiden arviointi - Tuomioistuinvalvonta - Valvonnan rajat (Neuvoston asetuksen N:o 2950/83 6 artiklan 1 kohta)

Tiivistelmä

1 Komission on kunnioitettava Euroopan sosiaalirahaston tuensaajan puolustautumisoikeuksia pienentäessään tuen määrää. Komissio, joka yksin on tuensaajaan nähden oikeudellisessa vastuussa kyseisen tuen määrän pienentämistä koskevista päätöksistä, ei voi tehdä tällaista päätöstä antamatta tuensaajalle etukäteen tilaisuutta esittää tehokkaasti mielipidettään aiotusta pienentämisestä tai varmistamatta, että tuensaajalle on annettu tällainen tilaisuus. 2 Arvioitaessa sen ajan kohtuullisuutta, joka on kulunut sillä välin, kun tuensaaja on esittänyt Euroopan sosiaalirahastosta myönnettävän tuen loppuosaa koskevan maksupyynnön ja komissio on tehnyt päätöksen pyynnön hyväksymisestä, huomioon on otettava kunkin asian erityispiirteet sekä muun muassa asiayhteys, eri menettelyvaiheet, asian vaikeus ja asian merkitys eri osapuolille. 3 Komissio on täyttänyt velvoitteensa kuulla jäsenvaltiota ennen sellaisen päätöksen tekemistä, jolla pienennetään Euroopan sosiaalirahastosta alun perin myönnetyn tuen määrää, jos se on ennen pienentämispäätöksen tekemistä ollut kirjeenvaihdossa kansallisten viranomaisten kanssa, jotka ovat lisäksi esittäneet huomautuksensa ennen lopullisen päätöksen tekemistä. 4 Tiettyjä tuen loppuosan maksupyyntöön sisältyviä menoja koskeva, jäsenvaltion antama vahvistus ei vapauta jäsenvaltiota muista sovellettavassa yhteisön lainsäädännössä asetetuista velvoitteista. Jäsenvaltion on Euroopan sosiaalirahaston tehtävistä tehdyn päätöksen 83/516/ETY 2 artiklan 2 kohdan sekä Euroopan sosiaalirahaston hoidosta tehdyn päätöksen 83/673/ETY 7 artiklan mukaisten velvollisuuksiensa täyttämiseksi edelleen varmistuttava siitä, että rahastosta myönnetyt varat käytetään asianmukaisiin hankkeisiin, sekä ilmoitettava komissiolle kaikista oletetuista epäkohdista. Koska näiden velvoitteiden noudattamiselle ei ole asetettu mitään määräaikoja, ne sitovat kansallisia viranomaisia niin kauan kuin komissio ei ole tehnyt lopullista päätöstä tuen loppuosasta. Päätöksen 83/516/ETY soveltamisesta annetun asetuksen N:o 2950/83 6 ja 7 artiklasta ilmenee lisäksi, että jäsenvaltiota on pidettävä komission ensisijaisena keskustelukumppanina Euroopan sosiaalirahaston hoitoa koskevissa asioissa. Asetuksen N:o 2950/83 5 artiklan 4 kohdassa tarkoitettu vahvistaminen ei rajoita komission yksinomaista toimivaltaa päättää Euroopan sosiaalirahastosta myönnettävän tuen määrän pienentämisestä. Asetuksen N:o 2950/83 5 artiklan 4 kohdassa tarkoitettua vahvistamista on pidettävä toimenpiteenä, jonka kansalliset viranomaiset suorittavat kaikin varauksin. Jos tulkinta ei olisi tällainen, vaarannettaisiin kansallisilla viranomaisilla olevan, Euroopan sosiaalirahaston hoidossa todettujen epäkohtien ilmoittamisvelvollisuuden tehokas vaikutus. 5 Perustamissopimuksen 190 artiklassa määrätyissä perusteluissa on selkeästi ja yksiselitteisesti ilmaistava yhteisön toimielimen tekemän toimenpiteen perustelut siten, että henkilöille, joita toimenpide koskee, selviää sen syyt, ja että yhteisöjen tuomioistuin voi valvoa toimenpiteen laillisuutta. Tämän velvollisuuden laajuus riippuu kyseisen säädöksen, päätöksen tai muun toimenpiteen luonteesta sekä asiayhteydestä, jossa se on tehty. Jos komissio ainoastaan vahvistaa jäsenvaltion ehdotuksen pienentää Euroopan sosiaalirahastosta alun perin myönnetyn tuen määrää, komission päätöstä voidaan pitää asianmukaisesti perusteltuna, kun tuen määrän pienentämiseen oikeuttavat perusteet ilmenevät selvästi päätöksestä itsestään, tai jos ne eivät ilmene päätöksestä, kun siinä viitataan riittävän selvästi asianomaisen jäsenvaltion toimivaltaisen viranomaisen päätökseen, säädökseen tai muuhun toimeen, jossa kansalliset viranomaiset selvästi esittävät perusteet tuen määrän pienentämiselle. 6 Euroopan sosiaalirahaston tehtävistä tehdyn päätöksen 83/516/ETY soveltamisesta annetun neuvoston asetuksen N:o 2950/83 6 artiklan 1 kohdassa säädetään, että kun Euroopan sosiaalirahaston tukea ei ole käytetty hyväksymispäätöksessä asetettujen ehtojen mukaisesti, komissio voi keskeyttää tuen maksun, pienentää sen määrää tai peruuttaa sen; soveltaessaan kyseistä kohtaa komissio voi siten joutua arvioimaan monitahoisia tosiseikkoja ja kirjanpidollisia tilanteita. Tällaista arviointia tehdessään komissiolla on oltava laaja harkintavalta. Arvioidessaan komission toimivallan käytön lainmukaisuutta ensimmäisen oikeusasteen tuomioistuimen on rajattava valvontansa koskemaan sen tarkastamista, että komissio ei ole tehnyt ilmeistä arviointivirhettä kyseisten seikkojen suhteen.